A PSZ után a másik nagy pedagógus-szakszevezet, a PDSZ is készen áll arra, hogy sztrájkot hirdessen.

A Pedagógusok Demokratikus Szakszervezete (PDSZ) hétfőn jelentette be, hogy folytatják a 2015 tavaszán felfüggesztett sztrájkbizottsági tárgyalásokat. A kormány akkor nem fogadta el a PDSZ követeléseit, ám a vezetőség úgy érezte, vakmerőség lenne sztrájkot hirdetni, mert nem volt sztrájkhangulat.

Mendrey László, a PDSZ elnöke a hvg.hu-nak elmondta, hogy a PDSZ és a PSZ egymással párhuzamosan, de külön szervez sztrájkot. Reményeik szerint egymást erősítve. A sztrájkkövetelésekről hét alkalommal kell majd tárgyalnia a PDSZ-nek a kormánnyal – ezt törvény írja elő.

Sztrájkköveteléseik pontokba szedve:

a gyermekek és tanulók terheinek csökkentése

a pedagógusok munkaterhelésének csökkentése

a KJT alá tartozó munkavállalók azonnali és jelentős béremelése

az iskolák biztonságos működtetetését lehetővé tevő azonnali költségvetési átcsoportosítás

az intézmények gazdasági és szervezeti autonómiájának helyreállítása

a pedagógus előmeneteli rendszer, a minősítés és a tanfelügyeleti rendszer jelenlegi formájának azonnali felfüggesztése, és a modern korszerű rendszerek kidolgozásáig az intézményekben eddig működő belső önértékelési rendszer visszaállítása

a tankötelezettség korhatárának visszaemelése 18 évre a szakellátás feltételeinek biztosításával

minden – nem felmenő rendszerben – bevezetett intézkedés azonnali visszavonása, az eredeti feltételrendszer visszaállítása (szakképzés, érettségi, két tannyelvű érettségi, stb.)

a szakszolgálatok eredeti kapacitásának helyreállítása

a szakközépiskolák közismereti óraszámcsökkenéssel járó átalakításának leállítása

érdemi, rendszeres érdekegyeztetésre alkalmas fórumok létrehozása és működtetése

a Nemzeti Pedagóguskar automatikus tagságának megszüntetése.

(Kiemelt képünkön Mendrey László, a PDSZ elnöke. Forrás: MTI/Marjai János)